স্বরাষ্ট্র মন্ত্রক
দেশের সার্বভৌমত্ব রক্ষায় পুলিশ বাহিনীর যাঁরা শহীদ হয়েছেন তাঁদেরকে পুলিশ স্মারক দিবসে শ্রদ্ধা জানালেন কেন্দ্রীয় স্বরাষ্ট্র ও সমবায় মন্ত্রী
নতুন দিল্লি, ২১ অক্টোবর, ২০২১
দেশের সার্বভৌমত্ব রক্ষায় পুলিশ বাহিনীর যাঁরা জীবন উৎসর্গ করেছেন সেই সব শহীদদের পুলিশ স্মারক দিবসে শ্রদ্ধা জানালেন কেন্দ্রীয় স্বরাষ্ট্র ও সমবায় মন্ত্রী শ্রী অমিত শাহ। এক ট্যুইটে শ্রী শাহ বলেছেন, পুলিশ বাহিনী সাহসিকতা, সংযম এবং নিরলস প্রচেষ্টার এক উৎকৃষ্টতম উদাহরণ। পুলিশ স্মারক দিবসে কৃতজ্ঞ জাতির পক্ষ থেকে আমি সেই সব নির্ভিক পুলিশকর্মীদের শ্রদ্ধা জানাই, যাঁরা দেশের সার্বভৌমত্ব রক্ষায় সর্বোচ্চ আত্মত্যাগ করেছেন। প্রত্যেক পুলিশকর্মীর আত্মত্যাগ ও নিষ্ঠা দেশের প্রতি সেবায় আমাদের অনুপ্রাণিত করে।
বিভাগীয় প্রতিমন্ত্রী শ্রী নিত্যানন্দ রাই ও শ্রী অজয় মিশ্র নতুন দিল্লিতে জাতীয় পুলিশ স্মারকে শহীদ পুলিশকর্মীদের শ্রদ্ধা জানান।
শ্রী রাই এই উপলক্ষে বলেছেন, পুলিশ বাহিনীর কাছে আজ এক মর্মস্পর্শী দিবস। এই দিনটিতে আমরা সেই সমস্ত পুলিশ কর্মীদের আত্মত্যাগের কথা স্মরণ করি, যাঁরা কর্তব্য পালন করতে গিয়ে জীবন উৎসর্গ করেছেন। তিনি আরও বলেন, আজ এমন এক দিন যা কেবল পুলিশ বাহিনীর কাছেই নয়, বরং সমগ্র জাতির জন্যই শ্রদ্ধা নিবেদনের দিন। শ্রী রাই আরও বলেন, প্রধানমন্ত্রী, স্বরাষ্ট্রমন্ত্রী, কেন্দ্রীয় মন্ত্রিসভা ও কৃতজ্ঞ জাতির পক্ষ থেকে আমি সমস্ত পুলিশকর্মীকে শ্রদ্ধা জানাই যাঁরা দেশের জন্য সর্বোচ্চ আত্মত্যাগ করেছেন। আমি সেই পরিবারগুলিকেও বিনম্র শ্রদ্ধা জানাই যাঁরা প্রাপ্য সম্মানের অধিকারী।
শ্রী রাই আরও জানান, ১৯৫৯-এর আজকের দিনেই পূর্ব লাদাখের উষ্ণ প্রস্রবণ এলাকায় টহলদারীরত একটি পুলিশ বাহিনীর ওপর চীনা সেনা আক্রমণ চালিয়ে ১০ জনকে হত্যা করে। এই ঘটনার পর ১৯৬০ থেকে প্রতি বছর আজকের দিনটি পুলিশ স্মারক দিবস হিসেবে সারা দেশে উদযাপিত হচ্ছে। আমাদের সাহসী সৈনিকরা প্রতিবেশী একটি দেশের সম্প্রসারণবাদ পদক্ষেপের সমুচিত জবাব দিয়েছে এবং শত্রু পক্ষের যাবতীয় প্রচেষ্টা ব্যর্থ করে দিয়ে সুস্পষ্ট বার্তা দিয়েছে যে, ভারত কোন পরিস্থিতিতেই তার সার্বভৌমত্ব ও নিরাপত্তার ক্ষেত্রে কোন রকম আপস করবে না। তিনি আরও বলেন, প্রধানমন্ত্রী শ্রী মোদীর সুদক্ষ নেতৃ্ত্বে ভারত প্রতিটি ক্ষেত্রে শক্তিশালী হয়ে উঠেছে এবং আমাদের মনোবল তুঙ্গে রয়েছে।
স্বরাষ্ট্র প্রতিমন্ত্রী শ্রী রাই বলেন, যখনই আমরা অভ্যন্তরীণ ও আন্তর্জাতিক নিরাপত্তার ক্ষেত্রে চ্যালেঞ্জের সম্মুখীন হয়েছি, তখন কালবিলম্ব না করে আমরা কড়া পদক্ষেপ নিয়েছি। এমনকি, কিছু সময় জাতীয়তা বিরোধী শক্তিগুলি নিরাপত্তা পরিস্থিতির সুযোগ নিয়ে দেশে অশান্তি ছড়ানোর চেষ্টা চালিয়েছে। কিন্তু আমাদের সাহসী সৈনিক ও পুলিশকর্মীরা দৃঢ়তার সঙ্গে এধরণের শক্তির মোকাবিলা করেছে। আমরা দেশবাসীকে আরও একবার আশ্বস্ত করতে চাই যে, জাতীয়তা বিরোধী কোন অসাধু উদ্দেশ্য কখনই সফল হতে পারবে না।
শ্রী রাই আরও বলেন, গত বছর চিকিৎসা কর্মীদের পাশাপাশি পুলিশকর্মীরাও কোভিড-১৯-এর বিরুদ্ধে সমানতালে লড়াই চালিয়েছেন। সাধারণ মানুষের জীবন রক্ষায় এবং সংক্রমণ ছড়িয়েপড়া প্রতিরোধে তাঁরা গুরুত্বপূর্ণ ভূমিকা পালন করেছেন। শুধু তাই নয়, মারণ এই ভাইরাসের কবলে পড়ে সাড়ে ৩ লক্ষের বেশি পুলিশকর্মী আক্রান্ত হয়েছেন। এমনকি, ২ হাজার ৪৫৮ জন পুলিশকর্মী প্রাণ হারিয়েছেন। তিনি বলেন, রাজ্যের পুলিশ বাহিনী এবং কেন্দ্রীয় স্বশস্ত্র পুলিশ বাহিনীগুলিকে আরও পারদর্শী করে তুলতে কেন্দ্রীয় সরকার অঙ্গীকারবদ্ধ। এজন্য পুলিশ বাহিনীর আধুনিকীকরণের পাশাপাশি নতুন সাজ-সরঞ্জামের সংস্থান করা হচ্ছে। এক পরিসংখ্যান দিয়ে তিনি জানান, গত বছর দেশে শান্তি ও নিরাপত্তা বজায় রাখতে গিয়ে ৩৭৭ জন পুলিশকর্মী জীবন উৎসর্গ করেছেন। স্বাধীনতার সময় থেকে এখনও পর্যন্ত ৩৫ হাজার ৭৮০ জন পুলিশকর্মী কর্তব্য পালন করতে গিয়ে শহীদ হয়েছেন।
এই উপলক্ষে কেন্দ্রীয় স্বরাষ্ট্র সচিব, ইন্টেলিজেন্স ব্যুরোর  নির্দেশক, দিল্লির পুলিশ কমিশনার, কেন্দ্রীয় স্বশস্ত্র পুলিশ বাহিনীগুলির মহানির্দেশক ও উচ্চপদস্থ আধিকারিকরা উপস্থিত ছিলেন।
CG/BD/AS/
(Visitor Counter : 164